ལན།ངས་བལྟས་ན།ད་ལྟའི་བོད་ཀྱི་སྤྱི་ཚོགས་ནང་བོད་ཡིག་གཙོ་བོར་གྱུར་བའི་རྒྱ་ཡིག་དང་དབྱིན་ཡིག་སོགས་ཀྱི་ཐོག་ནས་བུད་མེད་རྩོམ་པ་པོ་གང་འཚམ་ཞིག་འབྱུང་བཞིན་ཡོད་པ་རེད་ལ།ང་ཚོས་བརྩམ་བྱའི་གྲངས་འབོར་གཙོ་བོར་མ་བཟུང་བ་སྤུས་ཚད་གཙོ་བོར་བཟུང་སྟེ་ཉེ་རབས་ལོ་རྒྱུས་ལ་ཕྱིར་མིག་ཅིག་བལྟས་པ་ཡིན་ན།དཔེར་ན།ཆོས་མན་ངག་གི་གསུང་འབུམ་མང་པོ་རྩོམ་མཁན་དང་།རྩིས་དང་སྨན་གྱི་གཞུང་ལུགས་རྩོམ་པ་པོ་གང་འཚམས་བྱུང་ཡོད་པ་རེད་ལ།ད་ལྟའི་དུས་སུའང་ནང་ཆོས་ཀྱི་གཞུང་ལུགས་དང་ཆབ་སྲིད་དཔྱད་བརྗོད།ལོ་རྒྱུས་ཉམས་ཞིབ།གསར་འགྱུར་དཔྱད་ཞིབ།ད་དུང་སྙན་ངག་སོགས་སྒྱུ་རྩལ་རྩོམ་རིག་གི་སྐོར་ནས་བུད་མེད་རྩོམ་པ་པོ་མང་པོ་ཞིག་ཡོང་གི་ཡོད་པ་མཐོང་གསལ་རེད་ལ།ད་ལྟའི་བོད་ཀྱི་བུད་མེད་རྩོམ་པ་པོ་ཚོས་སྔར་དང་མི་འདྲ་བར་སྤྱི་ཚོགས་ཀྱི་འཚོ་བ་དངོས་ལ་གདོང་གཏད་དེ་སྐད་ཡིག་འདྲ་མིན་ནང་རྩོམ་ཡིག་འབྲི་བཞིན་ཡོད་པ་དེས་བོད་ཙམ་མ་ཟད།རྒྱལ་སྤྱིའི་སྒང་ལའང་གྲགས་འགུལ་དང་ཤུགས་རྐྱེན་མི་ཉུང་བ་ཐེབས་ཀྱི་ཡོད་པ་ཉེ་བའི་ལོ་ཁ་ཤས་ནང་ཕྱིར་མིག་ཅིག་བལྟས་པ་ཡིན་ནའང་མཛུབ་རྩེར་བགྲང་རྒྱུ་ཡོད་པ་རེད།